নির্দিষ্ট ভীতি

**নির্দিষ্ট ভীতি** হল একটি উদ্বেগজনিত ব্যাধি, যা একটি নির্দিষ্ট বস্তু, পরিস্থিতি বা ধারণার সাথে সম্পর্কিত এক চরম, অকারণ এবং অযৌক্তিক ভয় দ্বারা চিহ্নিত করা হয় যা কিছুক্ষেত্রে খুব কম আশঙ্কাজনক বা কিছুক্ষেত্রে কোনো প্রকৃত বিপদ ডেকে আনে না।   নির্দিষ্ট ভীতির ফলে বস্তু বা পরিস্থিতি এড়িয়ে চলার প্রবণতা, ভয় ধরে রাখা এবং ভয়ের সাথে সম্পর্কিত উল্লেখযোগ্য যন্ত্রণা বা কার্যকারিতার সমস্যা সৃষ্টি হতে পারে। ভীতি যেকোনো কিছুর ভয় হতে পারে।

যদিও ভয় সাধারণ এবং স্বাভাবিক, ভীতি হল এক ধরণের চরম ভয় যেখানে নির্দিষ্ট বিপদের মুখোমুখি না হওয়ার জন্য অনেক চেষ্টা করা হয়। মানসিক ব্যাধির ডায়াগনস্টিক অ্যান্ড স্ট্যাটিস্টিক্যাল ম্যানুয়াল, পঞ্চম সংস্করণ (ডিএসএম-৫) অনুসারে,  ভীতিগুলিকে সবচেয়ে সাধারণ মানসিক ব্যাধি হিসেবে বিবেচনা করা হয়, যা মার্কিন যুক্তরাষ্ট্রের জনসংখ্যার প্রায় ১০% কে প্রভাবিত করে (শিশুদের মধ্যে, ৫%; কিশোরদের মধ্যে, ১৬%)। প্রায় ৭৫% রোগীর একাধিক নির্দিষ্ট ভীতি থাকে।

এটিকে বর্ণনা করা যেতে পারে যখন রোগীরা একটি নির্দিষ্ট পরিস্থিতি সম্পর্কে উদ্বিগ্ন থাকে। এটি জীবনে প্রচুর অসুবিধার সৃষ্টি করে। রোগীদের দৈনন্দিন জীবনে কাজ করার সময় অনেক কষ্ট বা ব্যাঘাত ঘটে। রোগীর ভয়ের সাথে সম্পর্কিত ভয়ঙ্কর অনুভূতি এড়াতে যে প্রচেষ্টা করা হয় তার কারণে অকারণ বা অযৌক্তিক ভয় দৈনন্দিন রুটিন, কাজ এবং সম্পর্কের পথে বাধা হয়ে দাঁড়ায়। 

পুরুষদের তুলনায় মহিলাদের নির্দিষ্ট ভীতি রোগের অধীনস্থ হওয়ার সম্ভাবনা দ্বিগুণ। 

যেসব শিশু এবং কিশোর-কিশোরীদের নির্দিষ্ট ভীতি ধরা পড়ে, তাদের পরবর্তী জীবনে আরও মনোরোগের ঝুঁকি বেড়ে যায়। 

## লক্ষণ ও উপসর্গ
ভয়, অস্বস্তি বা উদ্বেগ নির্দিষ্ট কোনো বস্তু বা পরিস্থিতির উপস্থিতি এবং তার আশঙ্কা—উভয়ের দ্বারাই উদ্দীপ্ত হতে পারে। নির্দিষ্ট ভীতির প্রধান আচরণগত লক্ষণ হলো পরিহার করা বা এড়িয়ে চলা। নির্দিষ্ট ভীতির সঙ্গে যুক্ত ভয় বা উদ্বেগ শারীরিক উপসর্গের মাধ্যমেও প্রকাশ পেতে পারে, যেমন—হৃদস্পন্দন বেড়ে যাওয়া, শ্বাসকষ্ট, পেশির টান, ঘাম হওয়া, অথবা পরিস্থিতি থেকে পালিয়ে যেতে চাওয়া।

## কারণসমূহ
নির্দিষ্ট ভীতির সঠিক কারণ জানা যায়নি।  নির্দিষ্ট ভীতির বিকাশের প্রক্রিয়াগুলি সহজাত (জেনেটিক এবং নিউরোবায়োলজিক্যাল) কারণ এবং অর্জিত কারণ হিসেবে আলাদা করা যেতে পারে। 

নিউরোবায়োলজিতে, নির্দিষ্ট ভীতির জন্য প্রস্তাবিত একটি ব্যাখ্যা হল যে উদ্দীপনার প্রতিক্রিয়ায় অ্যামিগডালার সাধারণ সক্রিয়তা রোগগত পরিবর্তনের কারণে অতিরঞ্জিত হতে পারে। এই তত্ত্ব অনুসারে, অ্যামিগডালা অভ্যাসের অভাবও অভিজ্ঞতাহীন ভয়ের স্থায়িত্বে অবদান রাখতে পারে।  উন্নত মানব সমাজের জন্য প্রাসঙ্গিক (যেমন গাড়ি এবং বন্দুক) সম্ভাব্য প্রাণঘাতী ভয়ের তুলনায় কিছু কম প্রাণঘাতী ভয় (যেমন কুকুর) বেশি দেখা যায় এবং সহজেই তা অর্জিত হয় বলে মনে হয়। জৈবিক অভিযোজন বিবর্তনের মধ্য দিয়ে যাওয়ার কারণে এটি ঘটেছে বলে ধারণা করা হয়েছিল, যা সাম্প্রতিক ভীতিগুলোকে সহজে অর্জনের ঝুঁকি কমিয়ে দেয়।  তবে, ২০১৪ সালের একটি গবেষণায় এই বিবর্তনীয় তত্ত্বের বিরুদ্ধে প্রমাণ পাওয়া গেছে, যেখানে বলা হয়েছে: "আমাদের অনুসন্ধানগুলি এই অনুমানের সাথে অসঙ্গতিপূর্ণ যে পৃথক উদ্দীপনার ভয়/ভীতি সেই উদ্দীপকের জন্য অনন্য জেনেটিক এবং পরিবেশগত কারণগুলির ফলে ঘটে। পরিবর্তে, আমরা পৃথক ভয়ের মধ্যে ঝুঁকির কারণগুলির উল্লেখযোগ্য ভাগাভাগি লক্ষ্য করেছি।"  রক্ত-ইনজেকশন-আঘাত ফোবিয়া এবং প্রাণী ফোবিয়ায় অবদান রাখার একটি জেনেটিক উপাদানের বৈধতার প্রমাণও রয়েছে, যদিও এই প্রমাণটি এই ধারণাটিকে সমর্থন করে না যে অন্যান্য নির্দিষ্ট ফোবিয়াগুলির জিনগত প্রভাব ছিল।  রক্ত-ইনজেকশন-আঘাতের ভয়কে নির্দিষ্ট ভীতির মধ্যে সবচেয়ে বংশগত বলে মনে করা হয়। 

লার্নিংয়ের ক্লাসিক্যাল কন্ডিশনিং মডেলটিও ব্যবহার করা হয়েছে যে যখন ভয় বা উদ্বেগের প্রতিক্রিয়া সৃষ্টি করে এমন একটি ঘটনাকে একটি নিরপেক্ষ ঘটনার সাথে যুক্ত করে একটি ভীতি শেখা হবে।  এই মডেলের একটি উদাহরণ হল যখন একটি কুকুরের কাছাকাছি থাকার ঘটনা (নিরপেক্ষ ঘটনা) একটি কুকুরের কামড়ে দেওয়ার মানসিক অভিজ্ঞতার সাথে যুক্ত হয়, যার ফলে একটি দীর্ঘস্থায়ী ভয় তৈরি হয় যা কুকুরের প্রতি একটি নির্দিষ্ট ভীতি হিসাবে বর্ণনা করা হয়।  একটি বিকল্প প্রস্তাবিত সংযোগ ব্যবস্থা হল পর্যবেক্ষণমূলক শিক্ষার মাধ্যমে।  এই তত্ত্ব অনুসারে, একজন ব্যক্তি অন্য ব্যক্তির প্রতিক্রিয়া পর্যবেক্ষণের মাধ্যমে একটি নির্দিষ্ট বস্তু বা পরিস্থিতি সম্পর্কে তার ভয়কে অভ্যন্তরীণ করতে পারে। 

## রোগ নির্ণয়

আইসিডি বা ডিএসএম-এ রোগ নির্ণয়ের জন্য একটি স্পষ্ট ভয়, উদ্বেগ বা পরিহার প্রয়োজন যা দীর্ঘস্থায়ী (ছয় মাসেরও বেশি) এবং ভীত বস্তু বা পরিস্থিতির উপস্থিতিতে ধারাবাহিকভাবে ঘটে। ডিএসএম-৫ বলে যে ভয়গুলি সৃষ্ট বিপদের অনুপাতের বাইরে হওয়া উচিত, যেখানে আইসিডি-১০ উল্লেখ করে যে লক্ষণগুলি অত্যধিক বা অযৌক্তিক হতে হবে।  আইসিডি-১১ এবং ডিএসএম-৫ এর মধ্যে ছোটখাটো পার্থক্য রয়ে গেছে। 

ডিএসএম-৫-এ, বেশ কয়েকটি ধরণের নির্দিষ্ট ভীতিকে শ্রেণীবদ্ধ করা যেতে পারে:

*প্রাণীবাচক - এরমধ্যে মাকড়সার ভয় (আরাকনোফোবিয়া), পোকামাকড় (এন্টোমোফোবিয়া), কুকুর (সাইনোফোবিয়া), বা সাপ (ওফিডিওফোবিয়া) অন্তর্ভুক্ত।
*প্রাকৃতিক পরিবেশের অন্তর্ভুক্ত - জলের ভয় (অ্যাকোয়াফোবিয়া), উচ্চতা (অ্যাক্রোফোবিয়া), বজ্রবিদ্যুৎ এবং বজ্রপাত (অ্যাস্ট্রাফোবিয়া), অথবা বার্ধক্য (জেরাসকোফোবিয়া)।
*পরিস্থিতিগত ধরণ - এরমধ্যে ছোট সীমাবদ্ধ স্থানের ভয় (ক্লাস্ট্রোফোবিয়া), অথবা অন্ধকারের ভয় (নিক্টোফোবিয়া) অন্তর্ভূক্ত।
*রক্ত/ইনজেকশন/আঘাতের প্রতি ভয় – চিকিৎসা পদ্ধতির ভয়, যেমন সূঁচ এবং ইনজেকশন (ট্রাইপ্যানোফোবিয়া), রক্তের ভয় (হিমোফোবিয়া) এবং আহত হওয়ার ভয় (ট্রমাটোফোবিয়া)।
*অন্যান্য - এমন পরিস্থিতি যেখানে শ্বাসরোধ বা বমি হতে পারে, এবং শিশুদের জোরালো শব্দের প্রতি ভয় বা অদ্ভুত পোশাক পরা চরিত্রের ভয়।
যদিও নির্দিষ্ট ভীতি থেকে সৃষ্ট এড়িয়ে চলা অন্যান্য উদ্বেগজনিত ব্যাধির সাথে তুলনীয়, তবুও আচরণের অন্তর্নিহিত কারণগুলি পরীক্ষা করে পার্থক্যমূলক রোগ নির্ণয় করা হয়।   অ্যাগোরাফোবিয়াকে নির্দিষ্ট ভীতির থেকে আলাদা বলে মনে করা হয়, এর সাথে মাদক ব্যবহারের ব্যাধি এবং পরিহারকারী ব্যক্তিত্বের ব্যাধিও রয়েছে ।  প্যানিক অ্যাটাকের ঘটনা সাধারণভাবে নির্দিষ্ট ভীতির লক্ষণ নয় এবং এটি প্যানিক ডিসঅর্ডারের মানদণ্ডের মধ্যে পড়ে। 

## চিকিৎসা
নির্দিষ্ট ভীতির জন্য বিভিন্ন ধরনের চিকিৎসা পদ্ধতি বিদ্যমান, যার বেশিরভাগই মনোসামাজিক হস্তক্ষেপের উপর ভিত্তি করে। বিভিন্ন মনস্তাত্ত্বিক চিকিৎসা নির্দিষ্ট ভীতির প্রকারভেদ অনুযায়ী ভিন্ন মাত্রার প্রভাব দেখায়। 
### কগনিটিভ বিহেভিয়ারাল থেরাপি (সিবিটি)

কগনিটিভ বিহেভিয়ারাল থেরাপি একটি স্বল্প-মেয়াদী, দক্ষতাভিত্তিক চিকিৎসা পদ্ধতি, যার লক্ষ্য হলো মানুষকে তাদের অপ্রয়োজনীয় আবেগীয় প্রতিক্রিয়াগুলি ভিন্নভাবে বিবেচনা করতে বা তাদের আচরণ পরিবর্তনের মাধ্যমে নিয়ন্ত্রণ করতে সহায়তা করা। নির্দিষ্ট ভীতির ক্ষেত্রে সিবিটি-কে সর্বোত্তম এবং প্রাথমিক চিকিৎসা পদ্ধতি হিসেবে বিবেচনা করা হয়। সিবিটি নির্দিষ্ট ভীতির চিকিৎসায় কার্যকর, যা মূলত এক্সপোজার (ভয়যুক্ত পরিস্থিতির মুখোমুখি হওয়া) এবং কগনিটিভ কৌশলের মাধ্যমে, একজন ব্যক্তিকে তার উদ্বেগ কাটিয়ে উঠতে সহায়তা করে। কম্পিউটার-সহায়ক চিকিৎসা প্রোগ্রাম, স্ব-সহায়ক নির্দেশিকা এবং প্রশিক্ষিত থেরাপিস্টের মাধ্যমে পরিচালিত সেশনের দ্বারা সিবিটি প্রদান করা যায়। নির্দিষ্ট ফোবিয়ায় আক্রান্ত ব্যক্তির ক্ষেত্রে এই পদ্ধতির একটি মাত্র সেশনও কার্যকর হতে পারে।

### এক্সপোজার থেরাপি

এক্সপোজার থেরাপি অনেক নির্দিষ্ট ফোবিয়ার ক্ষেত্রে একটি বিশেষভাবে কার্যকর কগনিটিভ বিহেভিয়ারাল থেরাপি (CBT) পদ্ধতি। তবে এই চিকিৎসা গ্রহণের হার এবং চিকিৎসা মাঝপথে ছেড়ে দেওয়ার প্রবণতা নিয়ে উদ্বেগ প্রকাশ করা হয়েছে। নির্দিষ্ট ফোবিয়ার চিকিৎসা হিসেবে এক্সপোজার থেরাপি সম্পন্ন করা ব্যক্তিদের মধ্যে প্রায় এক-তৃতীয়াংশের কোনো প্রতিক্রিয়া নাও দেখা যেতে পারে, এক্সপোজার থেরাপির ধরন যাই হোক না কেন। কিছু নির্দিষ্ট ধরনের ফোবিয়ার জন্য আলাদা পদ্ধতিও সফল হয়েছে—যেমন মাকড়সা, দাঁতের চিকিৎসা ও উচ্চতার ভয় মোকাবিলায় ভার্চুয়াল রিয়েলিটি এক্সপোজার থেরাপি (VRET), ইনজেকশন বা সূঁচভীতি কাটাতে অ্যাপ্লাইড মাসল টেনশন (AMT), এবং প্রসবভীতির ক্ষেত্রে মনোবৈজ্ঞানিক শিক্ষা ও শিথিলকরণ অনুশীলন।

এক্সপোজার থেরাপির মাধ্যমে, যা এক ধরনের CBT, প্রায় ৯০% রোগীর মধ্যে উল্লেখযোগ্য ক্লিনিক্যাল উন্নতি দেখা গেছে। যদিও দীর্ঘমেয়াদি ফলাফল পুরোপুরি জানা যায়নি, অনেক ক্ষেত্রে এই থেরাপির উপকার এক বছর পর্যন্ত স্থায়ী হয়েছে। চিকিৎসা সাধারণত বেশি সফল হয় তাদের ক্ষেত্রে, যাদের উদ্বেগের প্রবণতা কম, প্রেরণা বেশি, এবং নিজের সক্ষমতার উপর আত্মবিশ্বাস বেশি থাকে। তাছাড়া উচ্চ কর্টিসল স্তর, হৃদস্পন্দনের তারতম্য, বিরক্তি অনুভবের ক্ষমতা, অতিরিক্ত শিথিলতা এড়ানো, চিন্তাগত পরিবর্তনের উপর মনোযোগ, পরিস্থিতির বৈচিত্র্য, পর্যাপ্ত ঘুম, এবং স্মৃতি-বর্ধক ওষুধ ব্যবহারও এক্সপোজার থেরাপির পর উপসর্গ হ্রাসে সহায়তা করতে পারে।

এক্সপোজার হতে পারে দুটি উপায়ে, লাইভ (বাস্তব জীবনে) – বাস্তব পরিস্থিতিতে সরাসরি ভয়ের মুখোমুখি হওয়া এবং ইম্যাজিনাল (কল্পনায়) – মনের ভেতরেই ভয়ের পরিস্থিতি কল্পনা করা। এক্সপোজার থেরাপির ধরনগুলোর মধ্যে অন্তর্ভুক্ত:
* *সিস্টেম্যাটিক ডেসেনসিটাইজেশন* — যেখানে ব্যক্তিকে ধীরে ধীরে ও বারবার ক্রমবর্ধমান ভয়ের উদ্দীপনার মুখোমুখি করা হয় এবং একই সঙ্গে শিথিল থাকার নির্দেশ দেওয়া হয়।
* *ফ্লাডিং*— যেখানে রোগীকে সরাসরি সবচেয়ে ভীতিকর উদ্দীপনার সামনে আনা হয় (অর্থাৎ ফোবিয়ার সবচেয়ে তীব্র অংশের মুখোমুখি করা হয়)। এই পদ্ধতিতে অনেক রোগী চিকিৎসা মাঝপথে ছেড়ে দেওয়ার ঝুঁকিতে থাকেন, কারণ এতে বারবার ভয়ের মুখোমুখি হতে হয়।
**মডেলিং*— এই পদ্ধতিতে থেরাপিস্ট নিজে ভীতিকর উদ্দীপনার দিকে এগিয়ে যান এবং রোগীকে তা পর্যবেক্ষণ করে একইভাবে অনুশীলন করতে উৎসাহিত করেন।কল্পনাভিত্তিক এক্সপোজার (imaginal exposure) বাস্তব এক্সপোজারের তুলনায় কম কার্যকর বলে মনে করা হয়।

অ্যাক্রোফোবিয়ার (উচ্চতার ভয়) ক্ষেত্রে, বাস্তব জীবনের উচ্চতা-সম্পর্কিত পরিস্থিতিতে নিয়ন্ত্রিত মাত্রায় উদ্বেগ বজায় রেখে সরাসরি এক্সপোজার (in-vivo exposure) স্বল্পমেয়াদে উদ্বেগের মাত্রা উল্লেখযোগ্যভাবে কমায়, যদিও দীর্ঘমেয়াদে এই প্রভাব কিছুটা হ্রাস পায়। একইভাবে, ভার্চুয়াল রিয়েলিটি এক্সপোজার থেরাপি কিছু উদ্বেগ-হ্রাস সূচকে পরিসংখ্যানগতভাবে গুরুত্বপূর্ণ ফল দেখিয়েছে, তবে সব ক্ষেত্রে নয়।

### ফার্মাকোথেরাপিউটিক্স
২০২০ সালের শেষ নাগাদ, নির্দিষ্ট ভীতির চিকিৎসায় ফার্মাকোথেরাপির ব্যবহারের পক্ষে প্রমাণ সীমিত। ফার্মাকোলজিক্যাল চিকিৎসা সাধারণত আচরণ-কেন্দ্রিক সাইকোথেরাপির সঙ্গে মিলিতভাবে ব্যবহার করা হয়, কারণ স্বতন্ত্রভাবে ওষুধপ্রয়োগ করলে উপসর্গের পুনরাবৃত্তি ঘটতে পারে। 
সিলেকটিভ সেরোটোনিন রি-আপটেক ইনহিবিটারস (SSRIs) — যেমন পারোক্সিটিন এবং এসিটালোপ্রাম—ছোট আকারের র‍্যান্ডমাইজড কন্ট্রোল্ড ক্লিনিক্যাল ট্রায়ালে প্রাথমিকভাবে কার্যকারিতা দেখিয়েছে। তবে, এসব ট্রায়াল এত ছোট ছিল যে শুধুমাত্র উদ্বেগ-নাশক ওষুধের একক ব্যবহারে ভীতির ক্ষেত্রে নিশ্চিত উপকার প্রমাণ করা যায়নি। বেনজোডায়াজেপিনস মাঝে মাঝে তীব্র উপসর্গ প্রশমনের জন্য ব্যবহৃত হয়, তবে দীর্ঘমেয়াদী চিকিৎসার ক্ষেত্রে কার্যকর প্রমাণিত হয়নি। কিছু গবেষণায় দেখা গেছে যে NMDA রিসেপ্টর পার্শিয়াল অ্যাগোনিস্ট ডি-সাইক্লোসেরিন (d-cycloserine)-কে ভার্চুয়াল রিয়েলিটি এক্সপোজার থেরাপি-র সঙ্গে যৌথভাবে ব্যবহার করলে শুধুমাত্র এক্সপোজার থেরাপির তুলনায় নির্দিষ্ট ভীতির উপসর্গের উন্নতি ঘটতে পারে। তবে ২০২০ সালের তথ্য অনুযায়ী, সহায়ক হিসেবে ডি-সাইক্লোসেরিন ব্যবহারের ফলাফল এখনো অনির্দিষ্ট।

## পূর্বাভাস
যাদের নির্দিষ্ট ভীতি তৈরি হয়, তাদের বেশিরভাগেরই প্রথম উপসর্গ শৈশবে দেখা যায়। অনেক সময় কোনো ব্যক্তি নির্দিষ্ট সময়ের ব্যবধানে উপসর্গ অনুভব করেন, যার মাঝে উপশমের সময়কালও থাকে এবং এরপর সম্পূর্ণ উপশম ঘটে। তবে যেসব নির্দিষ্ট ভীতি প্রাপ্তবয়সে অব্যাহত থাকে, সেগুলি সাধারণত দীর্ঘস্থায়ী হয়ে ওঠে। বয়স্ক ব্যক্তিদের মধ্যে নির্দিষ্ট ভীতি জীবনযাত্রার মানের অবনমন ঘটায় বলে দেখা গেছে। নির্দিষ্ট ভীতিতে আক্রান্ত ব্যক্তিদের আত্মহত্যার প্রবণতা তুলনামূলকভাবে বেশি থাকে। যাদের একাধিক ভীতি আছে, তাদের কার্যক্ষমতার ক্ষতি আরও বেশি দেখা যায়। চিকিৎসার প্রতিক্রিয়া সাধারণত ভালো হলেও, অনেকেই চিকিৎসা নিতে ইচ্ছুক না—এর প্রধান কারণ হলো চিকিৎসা পাওয়ার অভাব, ভীতির উৎসকে এড়িয়ে চলার ইচ্ছা, অথবা কগনিটিভ বিহেভিয়ারাল থেরাপি (CBT)-এর পুনরাবৃত্ত সেশনে ভয়ের বস্তুটির মুখোমুখি হতে অনিচ্ছা।

## মহামারীবিদ্যা

নির্দিষ্ট ভীতি প্রায় ৬–১২% মানুষের মধ্যে জীবনের কোনো না কোনো সময়ে দেখা যায় বলে অনুমান করা হয়।  অনেক মানুষ চিকিৎসা নেন না বলে নির্দিষ্ট ভীতির ক্ষেত্রে খবর না পাওয়ায় পরিমাণ অনেক বেশি হতে পারে, এবং যুক্তরাষ্ট্রে পরিচালিত কিছু সমীক্ষায় দেখা গেছে যে জনসংখ্যার ৭০% মানুষ এক বা একাধিক অযৌক্তিক কারণে ভয় অনুভব করেন।

২২টি ভিন্ন দেশের তথ্য অনুযায়ী, নির্দিষ্ট ভীতির সারা জীবনব্যাপী প্রাদুর্ভাবের হার ৭.৪% এবং এক বছরের মধ্যে প্রাদুর্ভাবের হার ৫.৫%। সাধারণত এই রোগের সূচনা শৈশব থেকে কৈশোরের মধ্যে ঘটে। শৈশব ও কৈশোরে নতুন নির্দিষ্ট ভীতি দেখা দেওয়ার হার মেয়েদের মধ্যে ছেলেদের তুলনায় অনেক বেশি। নারীদের মধ্যে প্রজনন এবং সন্তান পালনের সময় নির্দিষ্ট ভীতির সর্বোচ্চ প্রাদুর্ভাব দেখা যায়, যা সম্ভবত একটি বিবর্তনমূলক সুবিধার কারণে ঘটে। পুরুষ ও নারী উভয়ের মধ্যেই বার্ধক্যে প্রায় ১% পর্যন্ত নতুন ভীতির ঘটনা দেখা যায়, যা সম্ভবত নতুন শারীরিক অবস্থা বা জীবনের প্রতিকূল ঘটনার সঙ্গে সম্পর্কিত। ভীতির বিকাশ বিভিন্ন কারণের সঙ্গে ভিন্ন হয়, যেমন প্রাণীভীতি ও রক্ত বা ইনজেকশন সম্পর্কিত ভীতি সাধারণত শৈশবে (বয়স ৫–১২ বছর) শুরু হয়, অন্যদিকে পরিস্থিতিগত নির্দিষ্ট ভীতি (যেমন উড়োজাহাজে চড়ার ভয়) সাধারণত কৈশোরের শেষ পর্যায়ে বা প্রাপ্তবয়স্ক জীবনের শুরুর দিকে বিকাশ পায়। যুক্তরাষ্ট্রে, নির্দিষ্ট ভীতির সারা জীবনের প্রাদুর্ভাবের হার ১২.৫% এবং এক বছরের প্রাদুর্ভাবের হার ৯.১%। অনুমান করা হয় যে যুক্তরাষ্ট্রের ১২.৫% প্রাপ্তবয়স্ক ব্যক্তি জীবনের কোনো না কোনো সময় নির্দিষ্ট ভীতিতে আক্রান্ত হন, এবং এর প্রাদুর্ভাব নারীদের মধ্যে পুরুষদের তুলনায় প্রায় দ্বিগুণ। প্রায় ১৯.৩% কিশোর নির্দিষ্ট ভীতিতে আক্রান্ত হয়, তবে পুরুষ ও নারীর মধ্যে পার্থক্য এখানে ততটা স্পষ্ট নয়।

## আরও দেখুন
*অমূলক ভীতির তালিকা
*ফোবিয়া

## তথ্যসূত্র

## বাহ্যিক সূত্র
* Encyclopedia of Mental Disorders – Specific phobias

বিষয়শ্রেণী:ভীতি